Danmarks eneste radikale borgmester takker af efter otte år ved roret i Rebild Kommune. - Når man går ind i politik, så ved man også, at man kommer ud igen på et tidspunkt, siger Leon Sebbelin fra Radikale Venstre. Han er for nu tilfreds med, hvad han har bedrevet. - I al beskedenhed synes jeg, vi har nået meget. Der er ikke et parti, der ikke har været med i mindst et budget, siger Leon Sebbelin. Og så er kommunen en af de nordjyske kommuner, der ikke døjer med fraflytning. Rebild Kommune har nemlig befolkningstilvækst, der er kommet til på Leon Sebbelins vagt. - I starten var det primært til Støvring, men vi ser, det har spredt sig ud i hele kommunen, siger Leon Sebbelin. Vellidt hos kollegaerne i byrådet og en fair konkurrent - Han efterlader en kommune, hvor der er udvikling i både de store og de små samfund. En decentral kommune. Det har vi som parti arbejdet for, og det har flere andre partier også arbejdet for, siger Tommy Degn, der er formand for Dansk Folkeparti i Rebild Kommune. En politiker i den modsatte grøft er Allan Busk, byrådsmedlem, Den Sociale fællesliste, der medgiver, at der kan være politiske fejder. - Vi har taget nogle kampe i byrådssalen mig og ham, men når kameraerne, de er slukkede, som man siger, så er vi videre, og det er sådan, det skal være i politik, siger Allan Busk.

Opsummering:
Leon Sebbelin, der har været borgmester de seneste otte år i Rebild Kommune,  takker af og overlader borgmesterkæden.